**ՀԻՄՆԱՎՈՐՈւՄ**

**«ՀԱՅԱՍՏԱՆԻ ՀԱՆՐԱՊԵՏՈւԹՅԱՆ ՇԻՐԱԿԻ ՄԱՐԶԻ ԳՅՈւՄՐԻ ՀԱՄԱՅՆՔՈւՄ ՕՊԵՐԱՏՈՐԻ՝ «ԳՅՈւՄՐՈւ ԱՎՏՈԲՈւՍ» ՓԱԿ ԲԱԺՆԵՏԻՐԱԿԱՆ ԸՆԿԵՐՈւԹՅԱՆ ԿՈՂՄԻՑ ՇԱՀԱԳՈՐԾՎՈՂ ԵՐԹՈւՂԻՆԵՐԻ ՓՈԽԱԴՐԱՎԱՐՁԻ ՀԱՇՎԱՐԿԻ ՄԵԹՈԴԱԲԱՆՈւԹՅՈւՆԸ ՀԱՍՏԱՏԵԼՈւ ՄԱՍԻՆ» ԳՅՈւՄՐԻ ՀԱՄԱՅՆՔԻ ԱՎԱԳԱՆՈւ ՈՐՈՇՄԱՆ ԸՆԴՈւՆՄԱՆ ԱՆՀՐԱԺԵՇՏՈւԹՅԱՆ ՎԵՐԱԲԵՐՅԱԼ**

1. **Իրավական ակտի ընդունման անհրաժեշտությունը.**

ՀՀ Շիրակի մարզի Գյումրի համայնքի ավագանու «Հայաստանի Հանրապետության Շիրակի մարզի Գյումրի համայնքում օպերատորի կողմից շահագործվող երթուղիների փոխադրավարձի հաշվարկի մեթոդաբանությունը սահմանելու մասին» որոշման նախագծի ընդունման անհրաժեշտությունը պայմանավորված է Գյումրի համայնքում օպերատորի կողմից սպասարկվող երթուղիներում արդյունավետ և հիմնավորված փոխադրավարձի սահմանման անհրաժեշտությամբ։

Ավագանու որոշման նախագծի ընդունումը կնպաստի համայնքային մակարդակում հասարակական տրանսպորտի ոլորտում վարվող քաղաքականության արդյունավետության բարձրացմանը, ինստիտուցիոնալ հիմքեր ստեղծելով համայնքում օպերատորի կողմից շահագործվող երթուղիների փոխադրավարձի հաշվարկման, հետևաբար նաև գանձման իրավահարաբերությունների մասով:

**1.1. Կարգավորման ենթակա հարաբերությունների ներկա վիճակը և առկա խնդիրները.**

Շիրակի մարզի Գյումրի համայնքում ներհամայնքային տրանսպորտի արդիականացման և վերափոխման անհրաժեշտությամբ պայմանավորված համայնքը 2022 թվականին «Ավտոմոբիլային տրանսպորտի մասին» ՀՀ օրենքի 11-րդ հոդվածի 1-ին մասի պահանջներին համապատասխան հիմնել է «Գյումրու ավտոբուս» փակ բաժնետիրական ընկերությունը, որը Գյումրի համայնքում իրականացնում է ներհամայնքային կանոնավոր ուղևորափոխադրումներ, սպասարկելով՝ 5 միկրոավտոբուսային երթուղիներ։ Միաժամանակ «Ավտոմոբիլային տրանսպորտի մասին» ՀՀ օրենքի 11-րդ հոդվածի 5-րդ մասի դրույթներով սահմանված է, որ երթուղու սպասարկումն իրականացվում է մրցույթում հաղթող կազմակերպության կողմից մրցույթի ժամանակ առաջարկված փոխադրավարձով, **բացառությամբ օպերատորի կողմից սպասարկվող երթուղիների, որտեղ երթուղիների սպասարկումն իրականացվում է ավագանու սահմանած փոխադրավարձով**: 2022 թվականին Գյումրի համայնքի ավագանու որոշմամբ «Գյումրու ավտոբուս» փակ բաժնետիրական ընկերության կողմից սպասարկվող երթուղիներում փոխադրավարձը սահմանվել է 100 ՀՀ դրամ։ Սակայն տվյալ որոշումը համայնքի ավագանու կողմից կայացվել է առանց ֆինանսական հիմնավորման։

**1.2. Առկա խնդիրների առաջարկվող լուծումները.**

Առաջարկվում է Շիրակի մարզի Գյումրի համայնքի ավագանու որոշմամբ սահմանել համայնքում օպերատորի կողմից շահագործվող երթուղիների փոխադրավարձի հաշվարկի մեթոդաբանությունը։

**2.Կարգավորման առարկան.**

Հայաստանի Հանրապետության Շիրակի մարզի Գյումրի համայնքում օպերատորի կողմից շահագործվող երթուղիներում համայնքի ավագանու կողմից փոխադրավարձի սահմանումն է` հիմք ընդունելով փոխադրավարձի հաշվարկի մեթոդաբանությունը։

**3. Իրավական ակտի կիրառման դեպքում ակնկալվող արդյունքը․**

Իրավական ակտը համայնքի ավագանու համար հիմք կհանդիսանա հստակ սահմանելու «Գյումրու ավտոբուս» փակ բաժնետիրական ընկերության կողմից սպասարկվող երթուղիների փոխադրավարձը։ Միաժամանակ հնարավոր կլինի նախատեսել «Գյումրու ավտոբուս» փակ բաժնետիրական ընկերության կողմից կատարվող տարեկան ծախսերը։ Փոխադրավարձի հաշվարկը և սահմանումը ըստ սահմանված մեթոդաբանության հնարավորություն կտա «Գյումրու ավտոբուս» փակ բաժնետիրական ընկերության գործունեության թափանցիկության բարձրացմանը։

**4․ Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է «Դաշինք հանուն կայուն և կանաչ կառավարման» ծրագրի շրջանակներում, տրանսպորտային բաղադրիչի փորձագետ Դավիթ Մելքոնյանի կողմից։

**5․  Տեղեկատվություն  լրացուցիչ ֆինանսական միջոցների անհրաժեշտության և համայնքային բյուջեի եկամուտներում և ծախսերում սպասվելիք փոփոխությունների մասին.**

Որոշման նախագծի ընդունման դեպքում կանխատեսվում է համայնքային բյուջեի խնայողություն։ Հաշվի առնելով, որ «Գյումրու ավտոբուս» փակ բաժնետիրական ընկերության հիմնադիրը հանդիսանում է Գյումրի համայնքը (ընկերության միակ բաժնետերը Գյումրի համայնքն է) ընկերության գործունեության բնականոն ընթացքը ապահովվելու նպատակով Գյումրու համայնքապետարանը որոշակի պարբերությամբ ընկերությանը տրամադրում է ֆինանսական միջոցներ։ Գյումրի համայնքում օպերատորի կողմից շահագործվող երթուղիների փոխադրավարձի հաշվարկի մեթոդաբանության առկայության պայմաններում կանխատեսելի կդառնա ընկերության կողմից կանոնավոր ուղևորափոխադրումների իրականացման նպատակով կատարվող ծախսերը և ծառայությունների մատուցման դիմաց գանձվող փոխադրավարձի չափը, ինչի արդյունքում էլ հնարավոր կլինի սահմանել տնտեսապես հիմնավորված փոխադրավարձ և հնարավորինս ձեռնպահ մնալ ընկերությանը համայնքային բյուջեից ֆինանսավորումից։ Նշված մեխանիզմի կիրառման պայմաններում հնարավոր կլինի կանոնավոր ուղևորափոխադրումների մասով կանխատեսել համայնքային բյուջեի ծախսերը։ Մեթոդաբանության նախագծով սահմանված է ընկերության կողմից որպես ծախս դիտարկել շահագործվող տրանսպորտային միջոցների ամորտիզացիոն մասհանումները, ինչը հետագայում հնարավորություն կտա թարմացնելու և լրակազմելու ներկայիս տրանսպորտային պարկը։ Միաժամանակ փոխադրավարձի հաշվարկը հնարավորություն կտա տրանսպորտային գործունեությունից ակնկալել նաև եկամուտ։

**6. Կապը ռազմավարական փաստաթղթերի հետ․**

Հայաստանի Հանրապետության Շիրակի մարզի Գյումրի համայնքի ավագանու «Հայաստանի Հանրապետության Շիրակի մարզի Գյումրի համայնքում օպերատորի կողմից շահագործվող երթուղիների փոխադրավարձի հաշվարկի մեթոդաբանությունը սահմանելու մասին» որոշման նախագիծը մշակվել է Հայաստանի Հանրապետության Շիրակի մարզի Գյումրի համայնքի ավագանու 2022 թվականի հոկտեմբերի 14-ի «Հայաստանի Հանրապետության Շիրակի մարզի Գյումրի համայնքի 2022-2024 թթ․ տրանսպորտային ռազմավարությունը և գործողությունների ծրագիրը հաստատելու մասին» N 178-Ա որոշման 2-րդ հավելվածով հաստատված «Գյումրի համայնքի 2022-2024թթ. տրոնասպորտային ռազմավարության գործողությունների ծրագրի» 5-րդ կետի 2-րդ ենթակետով սահմանված «Ներհամայնքային կանոնավոր երթուղիներում փոխադրավարձի սահմանման իրավական կանոնակարգման վերաբերյալ առաջարկության ներկայացում» միջոցառման կատարումն ապահովվելու նպատակով։