**ԵԶՐԱԿԱՑՈՒԹՅՈՒՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՇԻՐԱԿԻ ՄԱՐԶԻ ԳՅՈՒՄՐԻ ՀԱՄԱՅՆՔԻ 2022 ԹՎԱԿԱՆԻ ԲՅՈՒՋԵԻ ԿԱՏԱՐՄԱՆ ՏԱՐԵԿԱՆ ՀԱՇՎԵՏՎՈՒԹՅԱՆ**

**27.02.2023թ**

Գյումրի համայնքի 2022 թվականի բյուջեի կատարման վերաբերյալ տարեկան հաշվետվության եզրակացությունը մշակվել է համաձայն «Տեղական ինքնակառավարման մասին» օրենքի 18-րդ հոդվածի 1-ին մասի 5-րդ կետի, 83-րդ հոդվածի 2-րդ մասի, «Հայաստանի Հանրապետության բյուջետային համակարգի մասին» օրենքի 35-րդ հոդվածի 5-րդ և 9-րդ կետերի պահանջների:

**Հարկային եկամուտներ**

Համայնքի սեփական եկամուտներից են անշարժ գույքի հարկերը և փոխադրամիջոցների գույքահարկը **(հարկային եկամուտներ),** որոնց պլանավորումը բյուջետային տարվա համար իրականացվել է հստակ հիմնավորումներով:

2022 թվականին անշարժ գույքի հարկը պլանավորվել է 175469.8 հազ. ՀՀ դրամ, փաստացի կատարվել է 175710.8 հազ. ՀՀ դրամ կամ 100.1%, փոխադրամիջոցների գույքահարկը պլանավորվել է 854585.7 հազ. ՀՀ դրամ, փաստացի կատարվել է 801805.8 հազ. ՀՀ դրամ կամ 93.8%:

**Տուրքեր (տեղական և պետական)**

Տեղական տուրքերի և վճարների դրույքաչափերը հաստատվել են նախքան 2022 թվականի Գյումրի համայնքի բյուջեի հաստատումը՝ Գյումրի համայնքի ավագանու 2021 թվականի դեկտեմբեր 27-ի թիվ 284-Ն որոշմամբ:

Տեղական տուրքերն ու վճարները սահմանվել են «Տեղական ինքնակառավարման մասին» Հայաստանի Հանրապետության օրենքի 18-րդ հոդվածի 1-ին մասի 18-րդ և 19-րդ կետերին, «Տեղական տուրքերի ու վճարների մասին» Հայաստանի Հանրապետության օրենքի 8-րդ հոդվածի 2-րդ մասին, 10-րդ, 11-րդ, 12-րդ, 13-րդ և 14-րդ հոդվածներին համապատասխան:

Որպես եկամուտ պլանավորվել են նաև պետական տուրքեր, որոնք առաջացել են նոտարական և ՔԿԱԳ ծառայությունների դիմաց վճարումներից: Պետական տուրքերի դրույքաչափերը նույնպես սահմանվել են օրենքով սահմանված կարգով:

2022 թվականի տուրքերը պլանավորվել են 144831.2 հազ. ՀՀ դրամ, փաստացի կատարվել է 160652.3 հազ. ՀՀ դրամ կամ 110.9%:

**Ընդամենը՝ 2022 թվականին հարկեր ու տուրքեր պլանավորվել է 1174886.7 հազ. ՀՀ դրամ, փաստացի կատարվել է 1138168.8 հազ. ՀՀ դրամ կամ 96.9%:**

**Այլ եկամուտներ**

Վարձակալության վճարները /հողի և անշարժ գույքի/ պլանավորվել են ըստ առկա վարձակալության պայմանագրերի:

2022 թվականի համար վարձակալության վճարները պլանավորվել է 155898.6 հազ. ՀՀ դրամ, փաստացի կատարվել է 144827.4 հազ. ՀՀ դրամ կամ 92.9%:

Համայնքային ենթակայության կազմակերպությունների (Համայնքային ոչ առևտրային կազմակերպություններ՝ ՀՈԱԿ) կողմից մատուցվող ծառայությունների դիմաց վճարները պլանավորվել են 288992.2 հազ. ՀՀ դրամ, փաստացի կատարվել է 281137.9 հազ. ՀՀ դրամ կամ 97.3%:

Աղբահանության վճարները պլանավորվել են 228774.5 հազ. ՀՀ դրամ, փաստացի կատարվել է 187416.3 հազ. ՀՀ դրամ կամ 81.9%:

**2022 թվականի համար վարչական գանձումները պլանավորվել են 568341.7 հազ. ՀՀ դրամ, փաստացի կատարվել է 550108.9 հազ. ՀՀ դրամ կամ 96.8%. այլ ոչ հարկային եկամուտները պլանավորվել են 6500.0 հազ. ՀՀ դրամ, փաստացի կատարվել է 10974.1 հազ. ՀՀ դրամ կամ 168.8%:**

**Ընդամենը 2022 թվականին այլ եկամուտները պլանավորվել են 749649.7 հազ. ՀՀ դրամ, փաստացի կատարվել է 714638.7 հազ. ՀՀ դրամ կամ 95.3%:**

**Պաշտոնական դրամաշնորհներ` դոտացիա**

Դոտացիան՝ որպես ոչ նպատակային, պետության կողմից անհատույց տրվող դրամական միջոց, ուղղվել է համայնքի բյուջեի վարչական մասի ընթացիկ ծախսերի ֆինանսավորմանը, օգտագործվել է ազատ և ինքնուրույն՝ համահարթեցնելով (մեղմելով) համայնքում ֆինանսական հնարավորությունների միջև առկա անհամաչափությունները:

2022 թվականի համար պետության կողմից տրամադրվող դոտացիան կազմել է 2796598.1 հազ. ՀՀ դրամ:

**Սեփական եկամուտները վարչական բյուջեում պլանավորվել են 1914977.0 հազ. ՀՀ դրամ, որը կազմում է համայնքի բյուջեի ընդհանուր եկամուտների մեջ %, հավաքագրումը պլանի նկատմամբ կազմել է 1852807.5 հազ. ՀՀ դրամ կամ 96.8%:**

**Վարչական բյուջեի տարեսկզբի ազատ մնացորդը կազմել է 690103.0 հազ. ՀՀ դրամ։**

**Համայնքի ֆոնդային բյուջեի մուտքեր**

ՀՀ համայնքների տնտեսական, սոցիալական ենթակառուցվածքների զարգացմանն ուղղված սուբվենցիոն ծրագրերի շրջանակներում, 2022 թվականին համայնքին հատկացվել են դրամական միջոցներ ՀՀ Կառավարության 2006 թվականի նոյեմբերի 16-ի թիվ 1708-Ն որոշմամբ՝ սուբվենցիաների տրամադրման կարգին համապատասխան չափաբաժինների տոկոսային հարաբերությամբ, որոնք ուղղվել են համայնքի կողմից իրականացվող առանձին նպատակային ծրագրերի իրականացմանը:

2022 թվականին կապիտալ ծախսերի ֆինանսավորման համար համայնքի բյուջե մուտքագրվող արտաքին պաշտոնական դրամաշնորհներ` ստացված միջազգային կազմակերպություններից տողով հատկացվել է 72247.5 հազ. ՀՀ դրամ, ինչպես նաև պետական բյուջեից կապիտալ ծախսերի ֆինանսավորման նպատակային հատկացումներ (սուբվենցիաներ) տողով՝ 165566.7 հազ. ՀՀ դրամ։

2022 թվականին համայնքի վարչական բյուջեի պահուստային ֆոնդից ֆոնդային բյուջե է հատկացվել` 300000.0 հազ. ՀՀ դրամ, համայնքում իրականացվող սուբվենցիոն ծրագրերի ֆինանսավորման նպատակով:

2022 թվականին համայնքի ոչ ֆինանսական ակտիվների՝ անշարժ գույքի օտարումից մուտքերը պլանավորվել են 174959.2 հազ. ՀՀ դրամ, փաստացի մուտքերը կազմել են 259263.2 հազ. ՀՀ դրամ կամ 148.2%:

**Ֆոնդային բյուջեի տարեսկզբի ազատ մնացորդը կազմել՝ 461590.1 հազ. ՀՀ դրամ:**

**Բյուջետային ելքերի նախահաշիվների հիմնավորվածություն**

Համայնքի բյուջետային ելքերի նախահաշիվները պլանավորվել են ըստ գործառնական ոլորտներում, ենթաոլորտներում «Տեղական ինքնակառավարման մասին» ՀՀ օրենքով սահմանված համայնքի ղեկավարի սեփական լիազորությունների՝ նախապատվությունը տալով պարտադիր խնդիրների լուծմանը: Յուրաքանչյուր գործառնական ոլորտում ծրագրերն ու միջոցառումները դասակարգված են համապատասխան տնտեսագիտական հոդվածներով:

Համայնքի գործունեության գործառնական ոլորտները պլանավորելիս հաշվի են առնվել յուրաքանչյուր ոլորտում կատարված առաձին ուսումնասիրությունները, ըստ նրանց՝ միջոցառումների ու ծրագրերի իրականացման համար անհրաժեշտ ծախսերի, օգտագործվել են ֆինանսական կառավարման և հաշվապահական հաշվառման նախորդ տարիների ցուցանիշները, վերլուծությունները, կիրառվել են համապատասխան ֆինանսական և հարկային գործիքները, փոխադարձ ստուգումներն ու համադրումները:

2021 թվականի դեկտեմբեր 27-ի թիվ 284-Ն որոշմամբ հաստատվել է Գյումրի համայնքի բյուջեն, իսկ նույն որոշման 2-րդ կետով՝ սահմանվել է, որ համայնքի ղեկավարը 2022 թվականի բյուջեի կատարման ընթացքում կարող է կատարել վերաբաշխումներ բյուջեով հաստատված հատկացումների ընդհանուր գումարի 10 %-ի սահմաններում, սույն որոշումով հաստատված ծախսերի գործառնական դասակարգման առանձին խմբերի և ենթախմբերի, ինչպես նաև ենթախմբերի ներսում, այն պայմանով, որ չի թույլ տրվի սույն որոշմամբ յուրաքանչյուր ենթախմբի գծով նախատեսված հատկացումների կրճատում ոչ ավել, քան 20 %-ի չափով կամ ավելացում 35 %-ի չափով։

Պահուստային միջոցների տեղափոխմամբ և սուբվենցիոն ծրագրերի իրականացմամբ պայմանավորված՝ բյուջետային փոփոխությունները իրականացվել են ավագանու համապատասխան որոշումներով, որոնց արդյունքում ավելացել է համայնքի բյուջեն՝ իր և եկամտային, և ծախսային մասերով:

1. Ընդհանուր բնույթի հանրային ծառայություններ գործառնական ոլորտի վարչական ծախսերը պլանավորվել են 773432.6 հազ. ՀՀ դրամ, փաստացի կատարվել են 717764.1 հազ. ՀՀ դրամ կամ 92.8%, կապիտալ ծախսերը պլանավորվել են 34251.5 հազ. ՀՀ դրամ, փաստացի կատարվել են 24292.8 հազ. ՀՀ դրամ կամ 70.9%:
2. Պաշտպանություն գործառնական ոլորտի վարչական ծախսերը պլանավորվել են 2400.0 հազ. ՀՀ դրամ, փաստացի կատարվել են 800.0 հազ. ՀՀ դրամ կամ 33.3%: Այս ոլորտում կապիտալ ծախսեր պլանավորված չեն եղել:
3. Հասարակական կարգ, անվտանգություն և դատական գործունեության գործառնական ոլորտում ծախսեր պլանավորված չեն եղել:
4. Տնտեսական հարաբերություններ գործառնական ոլորտի վարչական ծախսերը պլանավորվել են 189460.0 հազ. ՀՀ դրամ, փաստացի կատարվել են 172859.8 հազ. ՀՀ դրամ կամ 91.2%, կապիտալ ծախսերը պլանավորվել են 1476313.8 հազ. ՀՀ դրամ, փաստացի կատարվել են 1155387.7 հազ. ՀՀ դրամ կամ 78.3%:
5. Շրջակա միջավայրի պաշտպանություն գործառնական ոլորտի վարչական ծախսերը պլանավորվել են 662492.9 հազ. ՀՀ դրամ, փաստացի կատարվել են 654780.5 հազ. ՀՀ դրամ կամ 98.8%, կապիտալ ծախսերը պլանավորվել են 7340.0 հազ. ՀՀ դրամ, փաստացի կատարվել են 6166.1 հազ. ՀՀ դրամ կամ 84.0%:
6. Բնակարանային շինարարություն և կոմունալ ծառայություն գործառնական ոլորտի վարչական ծախսերը պլանավորվել են 349680.9 հազ. ՀՀ դրամ, փաստացի կատարվել են 318300.4 հազ. ՀՀ դրամ կամ 91.0%, կապիտալ ծախսերը պլանավորվել են 534401.6 հազ. ՀՀ դրամ, փաստացի կատարվել են 389630.0 հազ. ՀՀ դրամ կամ 72.9%:
7. Առողջապահություն գործառնական ոլորտում ծախսեր պլանավորված չեն եղել;
8. Հանգիստ, մշակույթ և կրոն գործառնական ոլորտի վարչական ծախսերը պլանավորվել են 1400303.4 հազ. ՀՀ դրամ, փաստացի կատարվել են 1325834.0 հազ. ՀՀ դրամ կամ 94.7%, կապիտալ ծախսերը պլանավորվել են 81663.6 հազ. ՀՀ դրամ, փաստացի կատարվել են 13132.1 հազ. ՀՀ դրամ կամ 16.1%:
9. Կրթություն գործառնական ոլորտի վարչական ծախսերը պլանավորվել են 749232.8 հազ. ՀՀ դրամ, փաստացի կատարվել են 730942.3 ՀՀ դրամ կամ 97.6%: Այս ոլորտում կապիտալ ծախսեր պլանավորված չեն եղել:
10. Սոցիալական պաշտպանություն գործառնական ոլորտի վարչական ծախսերը պլանավորվել են 53357.0 հազ. ՀՀ դրամ, փաստացի կատարվել են 30097.4 հազ. ՀՀ դրամ կամ 56.4%, կապիտալ ծախսերը պլանավորվել և փաստացի կատարվել են 5000.0 հազ. ՀՀ դրամ կամ 100%:
11. Հիմնական բաժիններին չդասվող պահուստային ֆոնդեր գործառնական ոլորտի վարչական բյուջեի պահուստային միջոցները տարվա սկզբին պլանավորվել են 609828.7 հազ. ՀՀ դրամ, փաստացի հատկացվել է ֆոնդային բյուջե 300000.0 հազ. ՀՀ դրամ:

**Բյուջետային միջոցների ծախսման օրինականության ստուգում**

Համայնքի բյուջետային միջոցները.

ա/ աշխատավարձ և նրան հավասարեցված վճարումները հաշվեգրվել և վճարվել են համայնքի ավագանու կողմից հաստատված հաստիքացուցակների, նրանցում սահմանված դրույքաչափերի, աշխատաժամանակի հաշվարկման տեղեկագրերի, համապատասխան հրամանների, կարգադրությունների, որոշումների հիման վրա:

բ/ ծառայությունների մատուցումները, ապրանքանյութական արժեքների ձեռքբերումները իրականացվել են համապատասխան գնման ընթացակարգերով կնքված գնման պայմանագրերով՝ յուրաքանչյուր գործառնական ոլորտի համար առանձին: Հաշվապահական ձևակերպումները իրականացվել են ծառայություններ մատուցող կամ ապրանք մատակարարող, աշխատանքներ իրականացնող կազմակերպությունների կողմից դուրս գրված հաշվարկային փաստաթղթերի, հարկային հաշիվների, փոխադարձ ստուգման ակտերի, աշխատանքների կատարման կատարողական ակտերի, ընդունման-հանձնման արձանագրությունների, շինարարական աշխատանքների դեպքում նաև տեխնիկական և հեղինակային հսկողություններ իրականացնող կազմակերպությունների կողմից տրվող դրական եզրակացությունների հիման վրա:

գ/ ներքին և արտաքին գործուղումները, պարտադիր վճարները (այլ ծախսեր), սոցիալապես անապահով անձանց դրամական հատկացումները տրվել են համայնքի ղեկավարի, աշխատակազմի քարտուղարի և ըստ ենթակառույցների՝ տնօրենների հրամանների, կարգադրությունների հիման վրա:

2022 թվականի համայնքի բյուջեում ներառված ծրագրերն ու միջոցառումները արտացոլված են նաև 2022 թվականի համայնքի տարեկան աշխատանքային պլանում և համայնքի զարգացման հնգամյա 2022-2026թթ. ռազմավարական ծրագրում:

Հաշվի առնելով վերոգրյալը և կատարված ուսումնասիրությունները` Հայաստանի Հանրապետության Շիրակի մարզի Գյումրի համայնքի 2022թվականի բյուջեի կատարման տարեկան հաշվետվությանը Գյումրու համայնքի ավագանու ներքոգրյալ անդամների կողմից տրվում է դրական եզրակացություն:

Գյումրի համայնքի ավագանու անդամներ

**Լ.Սանոյան**

**Ն.Պողոսյան**

**Հ.Ասատրյան**

**Շ.Արամյան**

**Հ.Նիկողոսյան**

**Ն.Ղազարյան**

**Վ.Հակոբյան**

**Ն.Միրզոյան**